Caster se kans verby om vir Spele te kwalifiseerCaster Semenya. Foto: AP Photo/Mark Schiefelbein Dit lyk nie of Suid-Afrika se Caster Semenya saam met die Suid-Afrikaanse Olimpiese span na Tokio sal reis nie. Die 30-jarige atleet kon gister weer eens nie daarin slaag om vir die 5 000 m item te kwalifiseer nie toe sy vierde met haar tyd van 15:50:12 minute in België geëindig het – so te sê 40 sekondes stadiger as die Olimpiese kwalifiserende tyd van 15:10 minute. Selfs al het sy die wedloop in die verlangde tyd kafgedraf, sou sy steeds nie na die Spele kon gaan nie omdat sy net tot 29 Junie kans gehad het om vir die internasionale skouspel te kwalifiseer. Semenya het haarself vroeër vanjaar tot die Europese menseregtehof gewend nadat die Switserse hooggeregshof verlede jaar beslis het dat haar 800 m-dae verby is totdat sy instem om medikasie te gebruik wat sal help om haar testosteroonvlakke te verlaag. “Ek hoop hierdie hof sal ’n einde bring aan die langdurige menseregteskendings deur Wêreldatletiek teen vroue-atlete,” het Semenya destyds gesê. José María Odriozola, ’n Spaanse professor in biochemie en lid van die Internasionale Vereniging vir Atletiekfederasies (IAAF), het onder meer gesê dat die Suid-Afrikaner meer testosteroon as die meeste mans het, en daarom ’n onregverdige voordeel het. Semenya het in Mei 2019 ŉ grensverskuiwende saak teen die IAAF voor die hof vir sportarbitrasie (CAS) verloor, wat beteken sy moet medikasie gebruik om haar testosteroonvlakke te verlaag as sy voortaan aan spesifieke items wil deelneem. Sy het ook vroeër probeer om haar Olimpiese kaartjie via die 200 m te bespreek, maar haar beste tyd van 23,49 sekondes was steeds heelwat stadiger as die kwalifiserende tyd van 22,80 sekondes. Sy het later van plan verander en besluit om op langer afstande te konsentreer. “Ek is 30 jaar oud en as ek nou met naellope begin sal dit ’n risiko vir my spiere wees. In langer afstande het ’n mens meer tyd om jou voete te vind.”